# Ako by mala fungovať spoločnosť tak, aby nám v nej bolo dobre? Koncert detí zo Superar poukazuje na budovanie súdržnosti.

24.5.2024 | Bratislava

**Viac než 170 detí základných škôl z rozmanitých sociálnych skupín z Bratislavy, Lozorna, Detvy, Veľkého Krtíša a Zvolena sa v utorok 28.5.2024 spojí so Slovenským komorným koncertom a hosťami, aby spoločne oslávili rozmanitosť a z jedného pódia vyslali prostredníctvom hudby dôležité posolstvo.**

Prieskumy dlhodobo ukazujú, že naša spoločnosť je nesúdržná, polarizovaná a bojí sa rozmanitosti či inakosti. *"Naša spoločnosť je prirodzene rozmanitá - kultúrne, etnicky, nábožensky, geograficky či sociálne. Je však dôležité spolu komunikovať, spolupracovať, niečo spolu tvoriť,”* hovorí Marek Kapusta, výkonný riaditeľ hudobno- vzdelávacieho programu Superar Slovakia. Hlavná myšlienka koncertu - súdržnosť v rozmanitosti – tak kopíruje ústrednú spoločenskú tému.

## 170 detí, 5 lokalít, 7 jazykov, 1 posolstvo

Cieľom programu je prekonávať rozdiely v spoločnosti a spájať deti z rôznych prostredí do spolupráce tak, aby pochopili, že každé z nich je potrebné, má svoju hodnotu a prispeje k celkovému spoločného výsledku. Spevácke zbory programu Superar sú tak metaforou demokratickej spoločnosti, kde každý má svoju váhu, každý je dôležitý a každý prispieva k spoločnému dielu.

Deti budú spievať v 7 rôznych jazykoch a piatich nárečiach. Okrem toho prinesú aj jeden špeciálny jazyk, ktorý bude pre divákov zaručené prekvapením.

## V Slovenskej filharmónii po prvýkrát aj Alma

Výsledky a význam celoročného úsilia program každoročne premieta do výročného koncertu. Ten v sebe koncentruje súdržnosť a pestrosť kultúr, jazykov, prostredí aj samotných detí - všetko v citlivo vyskladanom repertoári. Tento rok na ňom budú mať svoju premiéru aj deti z modelovej inkluzívnej školy Alma vo Zvolene, s ktorou Superar spolupracuje prvý rok:

*“Poslaním školy Alma je rozvíjať u detí spoluprácu, rešpekt aj empatiu. Sú to hodnoty, ktoré považujeme za kľúčové pre 21. storočie. U našich detí vidíme, že v Superar tieto hodnoty naplno žijú a preto sme radi, že je to súčasť nášho vzdelávania,“ hovorí Juraj Hipš z CEEV Živica, ktorá zriaďuje inkluzívnu školu Alma.*

## Sociálni inovátori už 10 rokov

Tohtoročný výročný koncert v Slovenskej filharmónii bude zavŕšením desiateho školského roka fungovania program Superar na Slovensku. Koncerty sú však len jednou časť činnosti programu. Superar podporuje kvalitné hudobné vzdelávanie na základných a materských školách, vyvíja vlastné metodiky zamerané na rozvoj kľúčových kompetencií detí aj pedagógov a učiteľov aj vzdeláva.

*“Cez hudbu podporujeme budovanie súdržnej a lepšej spoločnosti – spoločnosti, ktorá poskytuje dôstojné podmienky na život aj pre zraniteľné skupiny, nevníma rozmanitosť ako prekážku, ale ako hodnotu a kde sa deti a dospelí dokážu navzájom počúvať, argumentovať a rešpektovať. V čase keď je naša spoločnosť stále viac polarizovaná, rozdelená – je stále dôležitejšie vytvárať príležitosti na spájanie, na čomsi väčšom spolupracovať. Deti tak prinášajú kľúčovú lekciu pre celú spoločnosť, ”* hodnotí Marek Kapusta fungovanie počas 10 rokov.

Superar je medzinárodný vzdelávací program, ktorý pôsobí v 7 krajinách Európy. Pôsobí v 6 základných a 6 materských školách vo Veľkom Krtíši, Detve, Zvolene, Lozorne a Bratislave. Z 828 detí, ktoré sú aktuálny školský rok zapojené, je 361 detí zo zraniteľných skupín. Program tvorí mosty medzi deťmi zo sociálne zraniteľného prostredia a majoritnou spoločnosťou. V komunite, ktorá rešpektuje rozmanitosť, môže každé dieťa objavovať svoje vlastné schopnosti, vybudovať si zdravú sebadôveru a budovať vzťahy s ostatnými deťmi. Program je pre všetky deti bezplatný. | www.superar.sk

Súkromná škola Alma vznikla transformáciou ZŠ Jilemnického 1 vo Zvolene odovzdaním zriaďovateľskej pôsobnosti z mesta Zvolen na CEEV Živica. Jej poslaním je poskytovať kvalitné vzdelávanie a výchovu všetkým deťom bez ohľadu na ich socioekonomické zázemie, , ako aj prinášať efektívne spôsoby desegregácie a inklúzie. Rozvíja u detí životné zručnosti, učí ich pracovať s faktami aj so svojimi emóciami. Deti vedie k spolupráci, tvorivosti a poznaniu samých seba. Jej cieľom sú šťastné a spokojné deti. | [www.skolaalma.sk](http://www.superar.sk)